2010
Tapahtumia > Tammikuu

1. tammikuuta – Suomessa lakkautettiin läänit ja tilalle tulivat aluehallintovirastot. Joitakin lääninhallituksen tehtäviä siirtyi ELY-keskuksille.
1. tammikuuta – Kuntaliitoksia Suomessa:
Himanka Kalajokeen.
Noormarkku Poriin.
Pernaja, Ruotsinpyhtää ja Liljendal Loviisaan.
Ylämaa Lappeenrantaan.
1. tammikuuta – Suomessa tuli voimaan uusi yliopistolaki. Toimintansa aloitti kaksi uutta yliopistoa, Aalto-yliopisto ja Itä-Suomen yliopisto, samoin kuin niiden ylioppilaskunnat Aalto-yliopiston ylioppilaskunta ja Itä-Suomen yliopiston ylioppilaskunta. Lisäksi Turun kauppakorkeakoulu liitettiin osaksi Turun yliopistoa.
1. tammikuuta – Euroopan unionin puheenjohtajuus siirtyi Ruotsilta Espanjalle.
1. tammikuuta – Kirveellä ja veitsellä aseistautunut somalimies yritti murhata tanskalaisen pilapiirtäjän Kurt Westergaardin tämän kotona lähellä Aarhusia. Poliisi otti miehen kiinni. Myöhemmin ilmeni, että kyseisellä miehellä oli yhteyksiä al-Qaida-terroristiverkostoon ja että hän oli ollut Somaliassa pidätettynä osallisuudesta Yhdysvaltain ulkoministerin Hillary Clintonin murhan suunnitteluun.
4. tammikuuta – Dubaissa avattiin maailman korkein rakennus, Burj Khalifa.
4. tammikuuta – VR:n Intercity-juna törmäsi Helsingin rautatieaseman seinään. Syynä oli kytkinlenkin irtoaminen vetokoukusta työnnön aikana, minkä seurauksena konduktööri vapautti vaunujen jarrut tajuamatta, että juna oli poikki.
5. tammikuuta – Islannin presidentti Ólafur Ragnar Grímsson ilmoitti, ettei hän allekirjoita parlamentin hyväksymää lakia korvata Britannialle ja Alankomaille viittä miljardia Yhdysvaltain dollaria (3,1 mrd. £) Icesave-pankin kaatuessa menetetyistä talletuksista, vaan että hän aikoo alistaa kysymyksen kansanäänestykseen.
10. tammikuuta – Sosiaalidemokraattien Ivo Josipović valittiin seuraavaksi Kroatian presidentiksi vaalien toisella kierroksella. Häntä vastassa ollut Milan Bandić jäi alle 40 prosentin äänisaaliiseen.
11. tammikuuta – Suomalaiset urheilutoimittajat valitsivat hiihtäjä Aino-Kaisa Saarisen vuoden 2009 parhaaksi suomalaisurheilijaksi.
12. tammikuuta – Haitia koetteli maanjäristys, joka vaati eräiden arvioiden mukaan yli 100 000 uhria. Monia pääkaupungin Port-au-Princen keskeisiä rakennuksia vaurioitui pahoin tai tuhoutui täysin. Järistyksen keskus oli noin 25 kilometriä Port-au-Princestä länsilounaaseen.
12. tammikuuta – Helsingin käräjäoikeudessa alkoi Suomen historian laajimmaksi luonnehdittu sarjamurhaoikeudenkäynti. Helsinkiläistä perushoitajaa syytettiin viidestä murhasta, kuudesta murhayrityksestä, kahdesta törkeästä pahoinpitelystä sekä huumausaine- ja omaisuusrikoksista, jotka olivat tapahtuneet vuosina 2004–2009. Rikosten kohteina oli ollut helsinkiläisiä vanhuksia.
13. tammikuuta – Suomen Tietotoimisto osti Sanoma Newsin omistaman Lehtikuva-kuvatoimiston.
17. tammikuuta – Sebastián Piñera valittiin Chilen presidentiksi.
18. tammikuuta – Turkkilainen Mehmet Ali Agca vapautettiin turkkilaisesta vankilasta. Hänet oli vuonna 1981 tuomittu elinkautiseen vankeuteen paavi Johannes Paavali II:n murhan yrityksestä ja sen lisäksi vankeuteen hänen Turkissa tekemistään rikoksista. Agca oli sanonut yrittäneensä paavin murhaamista Neuvostoliiton turvallisuuspalvelun KGB:n ja Bulgarian toimeksiannosta.
18. tammikuuta – Moottoritien rakentaminen kantatiellä 51 välillä Kivenlahti–Kirkkonummi ilmoitettiin alkavan helmikuussa.
19. tammikuuta – Hamasin johtoon kuulunut Mahmoud al-Mabhouh salamurhattiin hotellissa Dubaissa. Murhan uskottiin olevan Israelin Mossadin tekemä, ja iskuryhmä käytti useiden Euroopan maiden ja Australian passeja.
21. tammikuuta – Ilmavoimien Hornet-hävittäjä syöksyi maahan Juupajoella Pirkanmaalla. Koneen lentäjät pelastautuivat heittoistuimilla, mutta loukkaantuivat pudotessaan metsään. Kone oli hetkeä aiemmin noussut Jämsän Hallista.
25. tammikuuta – Ethiopian Airlinesin Boeing 737:n syöksyssä Välimereen kuoli 90 ihmistä.
25. tammikuuta – Irakin puolustus- ja sisäministerinä sekä armeijan komentajana Saddam Husseinin kaudella toiminut Ali Hassan al-Majid hirtettiin. Hänelle oli langetettu kaikkiaan neljä eri kuolemantuomiota useista kemiallisin asein tehdyistä joukkosurmista.
29. tammikuuta – Seinäjoen käräjäoikeus hylkäsi kaikki kauhajokelaista komisariota vastaan nostetut syytteet Kauhajoen koulusurmia käsitelleessä oikeudenkäynnissä. Komisariota oli syytetty kuolemantuottamuksesta ja törkeästä virkavelvollisuuden rikkomisesta. Syyttäjä ja surmansa saaneiden nuorten omaiset valittivat päätöksestä hovioikeuteen.